<classify> WAZIRI Mkuu, Kassim Majaliwa amezindua jengo jipya la Hospitali ya Aga Khan jijini Dar es Salaam, huku akiitaka hospitali hiyo ifanye mapitio ya gharama zao ili ziwanufaishe wananchi wa hali ya nchi tofauti na sasa ambayo wenye uwezo pekee wa kifedha ndio wanaotibiwa kwenye hospitali hiyo.Akizungumza katika uzinduzi huo jana, Majaliwa alisema serikali inatambua Mtandao wa Maendeleo wa Aga Khan AKDN nchini, ambao umefanikisha ujenzi wa jengo hilo jipya uliogharimu Sh bilioni 192 ambazo Sh bilioni 134 ni mkopo nafuu uliotolewa na Ufaransa wakati Sh bilioni 58 ni ruzuku kutoka mashirika ya Aga Khan.Hospitali ya Aga Khan ni ya kimataifa inatibu inafanya upasuaji wa magonjwa mbali mbali, lakini pia inatibu magonjwa ya figo, na moyo, afya ya mama na mtoto ina mitambo ya kisasa hii inasaidia wagonjwa kutoka mataifa mengine kuja kutibiwa nchini na kuimarisha utalii wa tiba, alisema Waziri Mkuu.Alisema lengo la serikali ni kuona huduma zote hizo zikisaidiwa na uchunguzi wa kisasa zinarejesha utaliii wa tiba kwa kutoa huduma za afya zinazohitajika zaidi kwa Watanzania nchini.Hata hivyo, Waziri Mkuu aliwataka Aga Khan kufanya upya mapitio ya gharama zao ili ziwanufaishe wananchi wa hali ya nchi tofauti na sasa ambayo wenye uwezo pekee wa kifedha ndio wanaotibiwa kwenye hospitali hiyo.Gharama zenu ni kubwa, fanyeni mapitio ili Watanzania walio wengi wapate kunufaika na huduma zetu, kwa sasa haziwasaidii, nimesikia mpo kwenye mchakato wa mazungumzo kuhusu bima ya afya ya NHIF fanyeni haraka kumaliza hayo mazungumzo ili wananchi waweze kunufaika na huduma zenu, alisema Majaliwa.Aidha, alisema kwa upande wa serikali bado inaendelea na ujenzi wa hospitali za kisasa kwa upande wa hospitali za wilaya zote nchini pamoja na ukarabati wa hospitali za rufaa.Alisema serikali inaendelea na ujenzi wa hospitali 67 katika halmashauri na hospitali nne za rufaa kwenye mikoa ambayo awali haikuwa na hospitali za rufaa, na kwamba tayari jumla ya Sh bilioni 100.5 sawa na Sh bilioni 1.5 kwa kila hospitali ya halmashauri zimeshatolewa.Alisema Sh bilioni 7.0 zimetumika kukarabati hospitali za rufaa za Sekou Toure Mwanza, Babati Manyara, Mount Meru Arusha, Mawezi Kilimanjaro, Bombo Tanga na hospitali za mikoa ya Dodoma, Shinyanga na Musoma.Kwa upande wa hospitali za wilaya, jumla ya Sh bilioni 6.5 tayari zimetolewa kwa ajili ya ujenzi wa hospitali mpya ya rufaa za Geita, Njombe, Katavi, Simiyu na Songwe.Serikali imeimarisha tiba za kisasa na kuwezesha magonjwa makubwa ambayo awali yaligharimu fedha nyingi kutibiwa nje sasa huduma hizo zinapatikana katika hospitali zetu za Muhimbili, Mloganzila na Benjamini Mkapa Dodoma, alisema Waziri Mkuu.Alisema katika kutoa kipaumbele kwenye sekta ya afya, serikali mwaka jana imenunua mashine 11 za X ray zenye thamani ya Sh bilioni mbili na kuzisambaza katika hospitali 11 za mikoa na pia imetenga Sh bilioni 60.5 kwa ajili ya ununuzi wa vifaa vya radiolojia ikiwemo CT Scan nne na MRI moja.Waziri wa Afya, Maendeleo ya Jamii, Wazee, Jinsia na Watoto, Ummy Mwalimu, alisema kwa mujibu wa takwimu za Shirika la Afya Dunia WHO, zinataka nchi kuwa na vitanda si chini ya 25,000 katika hospitali zote za serikali na binafsi na kwamba kwa sasa kuna upungufu mkubwa.Kwa upande wake, Mwakilishi wa Mtandao wa Maendeleo wa Aga Khan, Amir Kurji alisema sehemu ya hospitali iliyopanuliwa itajishughulisha na mafunzo na rufaa na itakuwa na vitanda 170 kutoka vitanda 75 vilivyokuwepo awali.Mwakilishi wa Chuo Kikuu cha Aga Khan, Profesa Hussein Kidanto alisema hospitali hiyo itatumiwa na wanafunzi wa chuo hicho kupata mafunzo kwa vitendo yatakayoimarisha weledi wao.Mkurugenzi Mkuu wa Tiba na Afya wa Taasisi ya Utoaji Huduma za Afya Tanzania kutoka AKDN, Dk Ahmed Jusabani amesema upanuzi huo umeboresha mfumo wa afya wa Aga Khan na si katika majengo pekee.  <topic>: kitaifa 